Liviu Radu 


Primul pas 


Se spune că primul pas este cel mai important într-o 
călătorie. Sigur, nu poţi duce la bun sfârşit decât ceva început. 
Numai că nimeni n-a sesizat, se pare, că nu contează în mod 
deosebit pasul dintâi, ci direcţia în care îl faci. Pentru că un pas 
într-o direcţie greşită înseamnă cu certitudine un efort în plus, o 
întârziere, ba chiar premisa sfârşitului nefericit al călătoriei abia 
începute. 

Dar ca să faci un pas în direcţia obiectivului dorit trebuie să 
ştii - măcar aproximativ - încotro vrei să ajungi. Altfel trebuie să 
mergi aiurea, la întâmplare, sperând să nimereşti, cândva, calea 
cea bună. 

Uneori te pregăteşti din greu pentru toată călătoria, ai 
provizii, mijloace de transport, chiar şi cadouri pentru cei la care 
vei ajunge - şi, înainte să faci primul pas, îţi dai seama că nu ştii 
încotro s-o iei. 

Sau porneşti într-o direcţie, crezând că vei ajunge într-un 
loc, şi te trezeşti că ai ajuns în cu totul altă parte, ba chiar 
descoperi tărâmuri despre a căror existenţă nu bănuiai nimic. A 
se vedea cazul lui Columb, de exemplu... 

Marile descoperiri umane au fost făcute din întâmplare, la 
nimereală, în timp ce căutările deliberate, justificate logic şi 
documentate s-au dovedit simple căutări de potcoave de cai morţi. 
Căutări scump plătite, atât material, cât şi cu vieţi omeneşti. Ca 
să ne menţinem tot în domeniul geografic, exemplul cel mai tipic 
este căutarea trecătorii din nord-vest. 

Putem deci deduce că, dacă o expediţie este bine pregătită şi 
cu un ţel precis, va da greş în mod cert. 

Deci expediţia Space Beagle 284 va eşua, precum cele care 
au precedat-o. 

Un exemplu tipic de irosire stupidă de resurse şi efort, o 
chestie perfect omenească. 

Pe cuvântul meu, de ce naiba colindasem ca disperaţii 
pustietăţile cosmosului? Puteam să fi stat acasă, să ne fi distrat şi 
să fi întemeiat familii, apoi să fi întocmit un raport final, care ar fi 
avut acelaşi conţinut cu cel pe care-l pregăteau acum comandaţii 
expediției. 


Evident, am cam scăpat hăţurile şi sunt mult mai acru ca de 
obicei. 

Dar cine n-ar fi, dacă se pregăteşte să moară? 

Şi bineînţeles că o să mor, din moment ce această acţiune 
stupidă, pe care chiar eu am propus-o şi am justificat-o, este 
singura cu un scop clar, cu o direcţie precisă şi bine explicitată. 
Adică sortită din start eşecului. 

Stai un pic, amice. Aici intrăm într-un cerc vicios. 
Aproximativa mea sinucidere nu urma să se sfârşească prin 
moartea subsemnatului, deci eşecul acţiunii ar fi avut ca efect 
decesul meu, numai că succesul planificat al intervenţiei mele 
disperate se baza pe faptul că apropierea mea de moarte putea 
genera o intervenţie salvatoare, iar dacă dădeam greş, atunci n-aş 
fi fost în pericol de moarte, nu? 

Nu. Puteam să eşuez în intenţia mea prin simplul fapt că n-ar 
fi intervenit nimeni să mă salveze - după cum era de aşteptat - şi 
m-ar fi înghiţit neantul... 

Singurul lucru care s-ar fi desfăşurat conform planului iniţial 
ar fi fost moartea lentă, aşa cum o pregătisem. 

Nici măcar nu puteam să spun că astea erau riscurile 
meseriei, pentru că funcţia mea pe navă - de negociator - nu 
implica nici un fel de riscuri. In afară de cele pe care mi le 
pregătisem singur. 

Ce pericole m-ar fi ameninţat, din moment ce trebuia să 
tratez cu specii inteligente? 

Nici un pericol, vă spun eu, din moment ce în tot universul 
ăsta afurisit nu există decât o singură specie care pretinde că este 
înzestrată cu inteligenţă - deşi, după cum se comportă, numai de 
inteligenţă nu dădea dovadă. Adică noi, oamenii, singurii stăpâni 
ai unui univers gol-goluţ, ce ne stătea la dispoziţie. 

Numai că toate calculele statistice şi probabilistice 
demonstrau că trebuia să existe şi alte specii inteligente, iar 
expedițiile Space Beagle le căutau de zeci de ani. Fuseseră 
descoperite tot felul de forme de viaţă, dar toate primitive, fără 
sclipirea aceea pe care o numim inteligenţă. 

Evident, depăşisem de multă vreme concepţia că orice fiinţă 
inteligentă trebuia să fie umanoidă. Căutam inteligenţa la orice 
soi de purtător de viaţă şi ştiam că inteligenţa unor făpturi 
neumane n-ar fi semănat deloc, prin manifestări, cu cea 
omenească. 


Manualele erau foarte clare: inteligența se manifestă prin 
comportament dovedind coerență logică şi, mai ales, 
adaptabilitate lucidă la condiţii variabile, care nu seamănă cu 
acelea care generaseră instinctele şi rutinele de supraviețuire ale 
speciei. Adică fusesem instruit să caut inteligenţă şi acolo unde nu 
exista societate sau tehnologie - sau unde cea existentă nu 
semăna în nici un fel cu ceaa ce considerau oamenii societate, 
respectiv tehnologie. Mă pregătisem să contactez orice fel de 
inteligenţă, să găsesc o cale de înţelegere şi să cimentez acea 
înţelegere printr-un tratat încheiat în baza intereselor comune. 

Numai că noi nu găsisem nici un fel de specie inteligentă, iar 
postul de negociator pe o navă interstelară ajunsese fie o 
sinecură, fie rezervat unor visători incurabili, cărora căpitanii 
miloşi le ofereau şansa de o reveni cu picioarele pe pământ 
(bizară expresie, dacă ne gândim că acea trezire la realitate ar fi 
trebuit să se petreacă în vidul cosmic....). 

Şi expediţia noastră s-ar fi întors fără nici un rezultat (dacă 
nu luăm în considerare succesele colaterale, cele de care se 
interesau de fapt academia şi institutele finanţatoare, adică 
studierea de sisteme stelare, planetare, cartografie cosmică, 
identificarea unor planete locuibile şi alte chestii lipsite de 
interes, dar cu mare aplicabilitate practică), dacă n-aş fi fost 
vigilent. 

Ajunsesem la marginea unei zone ciudată, fără sisteme 
solare - deci şi fără planete -, care nu trezise interesul majorităţii 
colegilor mei. Doar câţiva astronomi ar fi vrut să ştie ceva mai 
mult despre norii cosmici de acolo, aglomeraţii simpliste de atomi 
izolaţi, răspândiţi prin spaţiu. Il convinseseră pe căpitan să-i lase 
să exploreze regiunea şi, după ce primiseră aprobarea, se 
urcaseră în două nave de cercetare şi se lansaseră spre locul pe 
care voiau să-l studieze. 

Numai că nu ajunseseră la el. 

Nu reuşiseră să ajungă la el. 

Navele întâlniseră o rezistenţă ciudată. Ca şi cum spaţiul ar 
fi avut o structură omogenă, solidă, şi nu putea fi străbătut. Cu 
toate că analizele spectroscopice găsiseră doar componente 
banale - hidrogen, heliu şi alţi atomi izolaţi - într-o stare 
concentraţie evident rarefiată. 

Deci navele de cercetare nu putuseră să înainteze, ca şi cum 
în faţa lor s-ar fi aflat un zid. După ce insistaseră zadarnic, 
forțând inutil motoarele, colegii noştri deveniseră prudenţi şi se 


întorseseră la bordul lui Space Beagle 284, unde raportaseră 
ciudăţenia. Căpitanul, cuprins de curiozitate, expediase câteva 
sonde automate, complet robotizate, cu scopul de a culege probe. 
Sondele fuseseră aruncate înapoi, de parcă declanşaseră un 
resort imens. Pagubele nu fuseseră foarte mari, aparatura putea fi 
reparată fără multă bătaie de cap, dar căpitanul decise să nu 
rişte, din moment ce aveam de-a face cu fenomene necunoscute. 

Atunci am intervenit eu. 

Scanarea zonei, cu gravitometrul, demonstrase că nu exista 
nici o anomalie gravitaţională, nici o gaură neagră (care ar fi 
trebuit să capteze navele şi să nu le mai lase să plece), nici o pată 
albă (care ar fi respins de la distanţă orice obiect care s-ar fi 
apropiat). Aveam impresia că incidentele reprezentau o abatere 
controlată de la legile cunoscute ale fizicii. O abatere controlată 
conştient. 

Asta însemna o intervenţie inteligentă. 

Degeaba încercaseră colegii să mă convingă că nu existau 
condiţii pentru apariţia şi supraviețuirea unor fiinţe inteligente. 
Că ar fi vorba doar de fenomene logice, dar pe care noi nu le 
cunoscusem până atunci. Existau câteva amănunte care 
demonstrau clar că fusese vorba de manifestarea unei inteligente, 
a unei inteligente de-un tip diferit de cel omenesc. 

De fapt, contase modul în care se reacţionase la cele două 
tipuri de nave. Atunci când fuseseră nave cu oameni pe ele, li se 
crease un soi de baraj care le oprise înaintarea, fără a le produce 
nici o defecţiune, nici o pagubă, nimic ce-ar fi ameninţat vieţile 
pasagerilor. lar sondele robotizate fuseseră zvârlite înapoi fără 
menajamente, fără pic de grijă. Căpitanul îmi replicase că fusese 
vorba de un lucru mult mai simplu, că diferenţa de mărime şi 
masă fusese cea care produsese manifestări diferite. Navetele nu 
avuseseră o inerție gravitaţională suficient de mare ca să reziste 
impulsului de respingere - probabil gravito-masic - generat de 
norii cosmici. 

Numai că eu eram convins că-i vorba de-o inteligenţă cu 
spirit de discernământ şi care avea norme morale, care respecta 
viaţa şi care nu intenţionase să ne facă nici un rău. 

Ca atare, profitând de privilegiile postului meu, am impus 
căpitanului să-mi pună la dispoziţie o navă de cercetare. Şi m-am 
îndreptat spre norii cosmici. 

Ca şi camarazii mei, am întâmpinat o rezistenţă de neînvins. 
Mă aşteptasem la asta şi pregătisem o surpriză pentru cei ce se 


ascundeau în norii aceia stranii. Am lăsat motoarele în funcţiune, 
dar am deschis ventilele instalaţiei de asigurare a vieţii, lăsând 
oxigenul să se scurgă lent în exterior. După o oră, două, aerul din 
navă n-ar mai fi fost respirabil şi m-aş fi sufocat. 

Imi riscam deliberat viaţa, jucam un soi de ruletă rusească în 
care aveam mari şanse să pierd. Dacă nu exista nici o inteligenţă 
extraterestră? Dacă fiinţele din norii cosmici, inteligente de felul 
lor, nu voiau sau nu puteau să mă salveze? 

Am aşteptat, cuprins de îndoială, dar nedorind să cedez. 

Încetul cu încetul, lipsa oxigenului se făcu simţit. M-a 
cuprins o ameţeală puternică, vedeam din ce în ce mai neclar, iar 
panica s-a năpustit asupra mea, cu ghearele întinse. 

Mi-am dat seama că greşisem profund, că nu exista nici 
urmă de inteligenţă în vidul acela aproape perfect, că urma să 
mor prosteşte. 

Am încercat să opresc scurgerea oxigenului, să comand 
întoarcerea navei, dar mintea mea înnegurată nu era capabilă să 
ia decizii corecte, pierdeam timpul, groaza mă copleşise atât de 
deplin, că nu reuşeam să fac nimic, doar să urlu disperat - mai 
bine zis, să horcăi disperat... 

Apoi lumea se întunecă şi am alunecat în neființă, regretând 
- cu o ultimă licărire a intelectului - că mă lăsasem mânat de iluzii 
stupide. 

Când mi-am revenit, eram întins pe o pajişte verde, la umbra 
unor copaci cu frunziş des. Am fost pe deplin convins că murisem, 
pentru că nu puteau exista asemenea chestii în locul în care mă 
aflam. 

- Nu, n-ai murit, îmi răsună în minte un glas furios. Deşi ai fi 
meritat să pieri. Niciodată n-am suferit capacitatea asta a 
oamenilor de a profita de bunele intenţii ale altora. Asta-i şantaj, 
dragul meu! 

Era. Dar dacă altfel nu reuşisem să iau legătura cu forma 
aceea necunoscută de viaţă, cu inteligenţă şi cultură atât de 
dezvoltate, că putuse să găsească o formă de a ne înţelege... 

- Mare brânză! bombăni vocea, încă furioasă. Sigur că pot să 
te înţeleg. Tragedia este că voi, oamenii, nu v-aţi străduit 
niciodată să mă înţelegeţi. 

- O să încercăm să ne înţelegem. Putem negocia, putem 
încheia un tratat, cu obligaţii reciproce... 

- Aiurea! M-am săturat de tratatele cu oamenii. Am încheiat 
atâtea şi niciodată nu le-aţi respectat. 


- Tratate cu oamenii? Când? Cum? 

- Dragul meu, am încheiat un tratat verbal, cu Abraham. Şi 
unul în scris, cu Moise. Apoi am crezut că-i cazul să le explicitez, 
în volume întregi. V-am furnizat Biblia, Coranul şi alte texte. Ce- 
aţi făcut cu ele? În afară de faptul că mi-aţi deformat cu 
neruşinare spusele, le-aţi folosit pentru scopuri egoiste! Nu mai 
vreau să am de-a face cu voi! 

Abia atunci mi-am dat seama cu cine aveam de-a face şi cine 
era singura inteligenţă nonumană din univers. Am fost atât de 
uluit de descoperirea mea, încât un timp n-am ştiut ce să spun. 
Dar instinctul meu de negociator a fost mai puternic. Trebuia să 
existe o cale să ne înţelegem cu El... 

Şi am găsit-o. 

Aceasta este povestea primului pas adevărat în înţelegerea 
dintre Divinitate şi om, în înţelegerea Divinităţii de către om. 
Pentru că paşi către acea înţelegere se mai făcuseră, numai că nu 
în direcţia cea bună... 

De aceea vă mai spun o dată: primul pas este important doar 
dacă-l faci în direcţia care trebuie. 


